КIуэкIуэ Казбек Къэбэрдей-Балъкъэр къэрал университетым щыIащ икIи щIыналъэхэр зэрызэрахьэр егъэфIэкIуэным теухуауэ абы щекIуэкIа семинарым хэтащ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек иджыблагъэ щыIащ Бэрбэч Хь. М. и цIэр зезыхьэ Къэбэрдей-Балъкъэр къэрал университетым. ЕджапIэм и унафэщIхэм щахуэзам ар тепсэлъыхьащ щIалэгъуалэм IэщIагъэхэр езыгъэгъуэт системэр егъэфIэкIуэным, IэщIагъэлI ныбжьыщIэхэм ядэIэпыкъунымкIэ, республикэм и экономикэм и IэнатIэ нэхъыщхьэхэм папщIэ щIэныгъэ лъагэ зиIэ лэжьакIуэхэр гъэхьэзырынымкIэ программэхэр зэрагъэзащIэм.
КIуэкIуэ Казбек щыгъуазэ зищIащ университетым Жылагъуэ жэрдэмхэмкIэ и центрым и лэжьэкIэм. Ар къызэрагъэпэщащ студентхэм я щIэныгъэ, социальнэ, жылагъуэ проект нэхъыщхьэхэр пхыгъэкIын мурадкIэ.
А махуэ дыдэм КъБР-м и Iэтащхьэм и къалэнхэр пIалъэкIэ зыгъэзащIэр хэтащ УФ-м и Президентым и деж ЦIыхубэ хозяйствэмрэ къэрал къулыкъумкIэ щыIэ академием и дэIэпыкъуныгъэ- кIэ муниципальнэ къулыкъущIэхэм папщIэ ди университетым къыщызэрагъэпэща щIэныгъэ семинарым.
Къызэхуэсахэм я пащхьэ къыщыщыпсалъэм КIуэкIуэ Казбек къыхигъэщхьэхукIащ: «Фэ республикэм исхэм махуэ къэс фахуозэ икIи фи лэжьэкIэм тещIыхьауэщ абыхэм властым и зэфIэкIыр здынэсыр къызэралъытэр. Фи щIэныгъэмрэ зэфIэкIымрэ куэд елъытащ. Иджыпсту дунейм псынщIэу зехъуэж икIи зэманым къигъэувхэм дапэджэжыфу дыщытын папщIэ ди IэщIагъэм зэпымыууэ хэдмыгъахъуэу хъунукъым».
ЩIыналъэм и унафэщIым мы Iуэхур къызэгъэпэщынымкIэ щIэгъэкъуэн зэрыхъуам папщIэ ЦIыхубэ хозяйствэмрэ къэрал къулыкъумкIэ Урысей академием и Кавказ Ищхъэрэ институтым и IэщIагъэлIхэм фIыщIэ яхуищIащ, апхуэдэу Къэбэрдей-Балъкъэрым щыпсэухэм я ефIэкIуэныгъэм хуэгъэза лэжьыгъэм ехъулIэныгъэхэр къыщахьы-ну муниципальнэ къулыкъущIэхэм ехъуэхъуащ.
Семинарымрэ абы хиубыдэу ирагъэкIуэкIыну зыгъэсэныгъэхэмрэ ятеухуащ КъБР-м и социально-экономикэ зыужьыныгъэр зи лъабжьэ стратегие планхэр, унафэщI IэнатIэм къыщагъэсэбэп технологиехэр зэхэлъхьэным.
КъБР-м и Iэтащхьэмрэ Правительствэмрэ я пресс-IуэхущIапIэ.
